《二月二十二日集陶然亭》
清代·郑孝胥

水光明灭入高寺，戴雪西山耀天际。推窗满眼是江湖，今日江亭最清丽。

江亭佳处在一旷，十丈车尘隔人外。下车登阁似登山，步步层层带吟思。

林梢草根动黄绿，观阙遥空隐丹翠。清谈何必遽流涕，坐送斜阳足馀味。

小丘迤北特孤耸，于此置楼有殊致。若能张镜吸山光，卧看方知胜閒对。

我来数旬本闲客，况值胡公怀去志。诸贤傥念会合难，莫惜看花数联袂。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。